Når Sebastian Dorset kigger tilbage, står det klart for ham, at hans depression eskalerede i takt med, at han tabte flere og flere opgaver på gulvet. Det straffede han sig selv for, og jo mere han straffede sig selv, jo flere opgaver tabte han på gulvet. Det mønster kunne han imidlertid ikke se i begyndelsen af tyverne.

”Da jeg blev ramt af depression var det ikke noget, man talte om. Jeg har ikke altid været lige god til at erkende, hvordan jeg har det, eller at tingene kan være på en anden måde. Derfor fandt jeg først ud af, at jeg havde haft en depression, da nogen sagde til mig, at det lød som om, at jeg havde haft sådan en. Pludselig gav det hele mening. Det var vel at mærke flere år efter. Tænk, hvis der havde været noget i stil med Depressionsforeningen dengang. Det ville jeg ønske, at der havde været,” siger Sebastian Dorset.

Han oplever, at vi i Danmark lider af en form for håndskyhed, når det kommer til at tage fat i folk, som bevæger sig længere og længere ned af en skadelig deroute.

”Vi tænker ofte, at folk selv må bringe det på banen, hvis vi skal engagere os i deres problemer. Ellers bliver det for grænseoverskridende at skulle gribe ind i folks private livsførelse,” tilføjer han.

Sagen er blot den, at det kan være svært at bede andre om hjælp, hvis man er så ulykkelig og så langt nede, at man isolerer sig på et kollegieværelse med en kniv og et ønske om at kappe alle bånd. Heldigvis havde Sebastian Dorset en god ven, som turde gribe ind, selvom han ikke blev bedt om det direkte.

FAKTA Tegn på depression: Fem gode råd til at søge hjælp For mange kan det være svært at vide, om man har eller bevæger sig på vej mod en depression. Mange kender ikke symptomerne på depression, eller forsøger at kæmpe imod, når de mærker, at det er galt fat. Men mærker man først symptomerne på en depression, er det utrolig vigtigt, at man rækker hånden ud og søger hjælp. Her følger fem gode råd til, hvad man skal gøre, når depressionen rammer. 1) Tag det alvorligt

Depressionen kan udvikle sig til at være invaliderende. Jo før du handler, desto større er chancerne for at blive rask – hurtigt. 2) Ræk hånden ud og søg hjælp

Selv om mange oplever at føle skam og lyst til at isolere sig, når depressionen rammer, kan det være en god ide at åbne op og søge om hjælp. Depression er en alvorlig sygdom, som er meget svær at bekæmpe helt alene. I mange tilfælde skal der hjælp til både professionelt og fra omgivelserne. Netværk og erfaringsudveksling med ligesindede i fx DepressionsForeningen kan også hjælpe. 3) Læg en plan

Læg – eller få hjælp til at lægge – en plan for en vej ud af sygdommen og din livssituation. Du bestemmer målet og midlerne, men lyt til den professionelle vejledning og sammensæt en plan, der giver mening. Husk at aftale faste status/opfølgningsmøder, så planen om nødvendigt kan justeres. 4) Vær en aktiv del af løsningen

Selv om alt kan synes uoverskueligt og kræfterne uendelig små, så prøv at finde frem til dine egne ressourcer, og brug dem fornuftigt og gradvist. Et skridt ad gangen. Det handler om så vidt mulig at holde sig i gang og finde rutiner og værktøjer, der understøtter din bedring, som gør dig godt. Husk at belønne dig selv, når du gør noget, der er godt for dig og din bedring. 5) Accepter dine begrænsninger og at det kan tage tid af blive rask

Få eventuelt hjælp til at bevare håbet. Det kan være familie, venner eller andre der har været i samme situation som dig. Kilde: DepressionsonsForeningen FOLD UD FOLD UD

Aldrig ned ad den vej igen

Efter selvmordsforsøget for mange år siden indgik Sebastian Dorset et løfte med sig selv. Aldrig mere gå ned ad den vej igen. Fra og med dette punkt skulle han i en anden retning. Det betyder blandt andet, at han fandt modet til at forventningsjustere.

”Jeg har erkendt, at jeg ikke altid behøver at nå alting. Stræbe efter absurde idealer om, hvorfor det er ikke mig, der fylder Royal Arena, hvorfor det ikke er mig, der har en million følgere på de sociale medier og lignende. Det er ikke noget, jeg går efter, for jeg kan ikke rumme det. I stedet prøver jeg at kanalisere mine kræfter derhen, hvor jeg rent faktisk gerne vil være."

Giv din støtte til Movember og mænds helbred lige her

Aldrig mere ned ad den vej. Efter at være kommet ud af sit første hårde angreb af depressionen lagde Sebastian Dorset sit liv om. Foto: Frej Rosenstjerne. Fold sammen Læs mere Læs mere

Han kan stadig godt opleve, at han er tæt på at nærme sig en ny depression. Men han kender efterhånden signalerne og ved, at det kræver øjeblikkelig handling at komme tilbage på sporet. Han har også en bevidsthed omkring, hvad han skal passe på.

”Det handler rigtig meget om at sige nej til ting, der stresser mig. Nej til opgaver, jeg ved, at jeg ikke kan få løst. Opstille nogle stilladser omkring mit liv, så jeg kan holde mig selv oprejst, også i pressede perioder. Det er blevet en rygmarvsfornemmelse. Hvis jeg virkelig mærker efter, så ved jeg godt, hvad jeg skal og hvad jeg ikke skal. Jeg har dog anskaffet mig en hjælpende foranstaltning på fire ben. Min hund er fantastisk god til at sikre, at jeg kommer ud i den friske luft på nogle lange gåture, hvor kroppen bliver rørt og hjernen får tilført noget ilt,” fortæller Sebastian Dorset.

FAKTA Oris støtter Movember Oris er gået ind i kampen for mænds helbred, med et særligt fokus på psykisk sygdom hos mænd. Hvert år rammes mange mænd af depression, angst eller noget helt tredje, og mange går både udiagnosticerede og ubehandlede rundt alt for længe, før de gør noget ved det. Oris vil i samarbejde med Movember kaste lys over mænds helbred, og du kan hjælpe lige her. FOLD UD FOLD UD

Selvironi som livsforsikring

Når man har haft en depression, så følger den med en resten af livet. Man bliver ikke som sådan helbredt for depression, men man kan lære at leve med den, holde den nede, og måske endda blive lidt klogere på, hvordan man skaber sig en god tilværelse.

”Ironisk nok kan en depression være en hjælp i forhold til at fremme en mere moden og voksen refleksion omkring, at livet består af bølgedale. Man går ikke altid fremad, men også nogle gange tilbage. Mennesker, der får en alvorlig diagnose, og skal leve med en kronisk sygdom resten af deres dage, udvikler ofte den indstilling, at de ikke orker at spilde deres liv på mennesker, som ikke siger dem noget. Man får muligvis en mindre bekendtskabskreds efter en depression, men også en større frihed fra høflighedsvisitter. Det anser jeg for at være en sund ting. Det er en personlig styrke at kunne trække en grænse og sige nej,” slår han fast.

FAKTA Psykologens ord: Mænd og depression Når mænd rammes af depression eller anden psykisk sygdom, er de ofte længere tid om at søge hjælp, end kvinderne er. Psykologen Birgitte Sølvstein har mange års erfaring med depressionsramte, og besvarer her nogle af de oftest stillede spørgsmål omkring netop mænd og depression. Hvorfor er mænd generelt ikke så gode til at søge hjælp, når de rammes af depression og angst?

Mænd og kvinder har samme behov for nærhed og social støtte, men biologisk set er kvinder mere gearede til at skabe og vedligeholde nære sociale relationer, og give udtryk for tanker og følelser. Derudover er det forbundet med stor skam for mange mænd at have det psykisk dårligt, fordi det opleves som et tegn på svaghed. Det mandlige ideal er ved at ændre sig i retning af mere åbenhed, men når vi kigger blot en enkel generation tilbage, var "den stærke mand" lig med en mand, der ikke viste følelser eller sårbarhed på ydersiden. Derfor har mænd i dag ikke typisk haft gode rollemodeller, der viste dem, hvordan man kan være moden og stærk og samtidig tale om svære følelser. Hvad har det af konsekvenser for deres sygdomsforløb?

Mænd har en tendens til at holde det for sig selv, når de mistrives. De venter med at gå til lægen, og når de endeligt gør, er de mere syge - både fysisk og psykisk. Angst og depression har det med at blive værre, når vi holder det for os selv. Det at tale med andre om, hvordan vi har det, har i sig selv en helbredende effekt. Det bryder isolationen og illusionen om, at vi er alene og forkerte. Vi ved fra forskningen, at der er en direkte sammenhæng mellem graden af social og følelsesmæssig støtte, og så vores fysiske og psykiske helbred. Når vi ikke rækker ud, afskærer vi os fra denne støtte og fra den nødvendige behandling. Jo længere tid, der går, des flere tilstødende problemer vil der typisk opstå i form at afhængighed af alkohol eller medicin, skilsmisse, arbejdsløshed osv. FOLD UD FOLD UD

Sætte sig i andre menneskers sted

En depression kan også rumme nogle positive aspekter i forhold til, at man bliver i stand til at sætte sig ind i andre mennesker og deres sygdom, både af fysisk og psykisk karakter.

”Hvis jeg sidder og lytter til en person, som er kronisk syg i Debatten hos Clement, kan jeg sagtens genkende, hvordan det er at være syg, uden at man kan se det udenpå personen. Man skal passe gevaldigt på med automatisk at dømme folk, og det er desværre meget udbredt i den politiske debat i Danmark."

Det er vigtigt at tage snakken om depression, at bryde tabuet og sætte fokus på, at den kan ramme os alle. Foto: Frej Rosenstjerne. Fold sammen Læs mere Læs mere

Han mener også, at der er en generel mangel i samfundet, når det kommer til en dybere forståelse af, at en sygdom, som for eksempel depression, kan ramme alle, uanset alder.

”De fleste tilbud om hjælp er rettet mod unge mennesker. Men man kan få en depression hele livet, og der er ikke mange muligheder for at søge hjælp, hvis man er et modent menneske,” uddyber Sebastian Dorset.

FAKTA Psykologens ord: Mænd og depression Hvad kan være med til at udløse angst og depression hos mænd? Angst og depression er komplekse størrelser, og årsagen vil altid være et sammenløb af samfundsmæssige, sociale og individuelle faktorer. Traumer, seksuelt misbrug og omsorgssvigt i barndommen er alle faktorer der kan medføre angst og depression for både mænd og kvinder. En fyring kan også gå hårdt ud over selvværdet på mænd, da de fleste mænd har det godt med at være selvstændige og kunne forsørge familien. Derudover kan skilsmisser ramme mænd hårdt, fordi mange mænd ikke har nære relationer til andre end deres partner, og fordi deres kone har stået for at skabe en omgangskreds. Hvordan kan omgivelserne medvirke til at forebygge angst og depression hos mænd?

Jo mere vi taler åbent om angst og depression, og hvordan det specifikt kommer til udtryk hos mænd, des bedre. Derudover skal vi blive bedre til at give handlemuligheder, der passer til mænd. Mange former for klassisk behandling - som fx samtaler hos en psykolog eller støttegrupper - appellerer mere til kvinders naturlige evne og trang til at tale om følelser og skabe relationer og fællesskaber. FOLD UD FOLD UD

Kend dig selv

Mennesker, der ikke har haft en depression, har ofte svært ved at forstå, at man kan have brug for at give afkald på at være nummer ét inden for alt, hvad man foretager sig. Samtiden dikterer, at vi i langt højere grad definerer os selv ud fra vores sejre, frem for vores nederlag.Og når vi er inde i perioder, hvor vi lider flere nederlag end vi fejrer succeser, så er det også med til at ændre vores opfattelse af os selv som mennesker.

”Medierne og de digitale platforme er med til at fortælle den historie om og om igen. Virksomhedsejeren, der har skabt en millionforretning på rekordtid. Musikeren, der fylder Forum tre dage i træk. Succeshistorierne er hele tiden bundet op på den slags parametre, som vi kan måle og veje. Der er ikke nogen, der skriver om, at Margrethe ovre på ældrecentret ikke har haft en sygedag i årevis, og hvordan hun hver dag gør rigtig mange ældre mennesker glade."

Giv din støtte til Movember og mænds helbred her

Tilværelsen har budt på kuperet terræn, og selv om han nu både kender de dybe afgrunde og de svimlende højder, er der stadig store vidder at udforske i et fremtidigt perspektiv.

”Det vigtigste er, at man kender sig selv og kan sætte sine egne grænser. Den indsigt har jeg blandt andet erfaret på baggrund af min depression. Midt i alt det mørke var der en flig af overlevelsesdrift og livskraft til at komme videre,” afslutter Sebastian Dorset.